Avoimuusrekisterivalmistelun parlamentaarisen ohjausryhmän kokous 1/2021

Aika 20.1.2021 klo 13:30-15:30

Paikka Etäkokous (linkki kalenterikutsussa)

Osallistujat

Pj. Markus Lohi, kansanedustaja, KESK

Johannes Koskinen, SDP

Sebastian Tynkkynen, kansanedustaja, PS

Saara-Sofia Sirén, kansanedustaja, KOK

Mari Holopainen, kansanedustaja, VIHR

Veronika Honkasalo, kansanedustaja, VAS

Sandra Bergqvist, kansanedustaja, RKP

Antero Laukkanen, kansanedustaja, KD

Lasse Nikkanen, LiikeNyt

Sihteerit:

Sami Demirbas, asiantuntija, oikeusministeriö

Heini Huotarinen, neuvotteleva virkamies, oikeusministeriö

Anna Pohjalainen, EU-asiantuntija, oikeusministeriö

Lisäksi kutsuttuna asiantuntijatyöryhmä:

Niklas Wilhelmsson, yksikönpäällikkö, oikeusministeriö (pj.)

~~Juuso Oilinki, erityisasiantuntija, oikeusministeriö~~

~~Pertti Rauhio, hallintojohtaja, eduskunnan kanslia~~

~~Anna Gau, hallitussihteeri, valtiovarainministeriö~~

~~Liisa Partio, jäsen, Kansalaisyhteiskuntapolitiikan neuvottelukunta KANE~~

Tuomo Yli-Huttula, puheenjohtaja, Edunvalvontafoorumi

~~Salla Nazarenko, puheenjohtaja, Transparency Finland~~

~~Markku Jokisipilä, johtaja, eduskuntatutkimuksen keskus~~

Emilia Korkea-aho, apulaisprofessori

1. **Kokouksen avaus ja läsnäolijoiden toteaminen**

Puheenjohtaja avasi kokouksen klo 13:32. Todettiin läsnäolijat.

1. **Jäsenmuutoksen toteaminen**

Todettiin, että SDP:n uusi jäsen ohjausryhmässä on Johannes Koskinen.

Jäsenmuutoksen toteamisen jälkeen asiantuntijatyöryhmän puheenjohtaja Niklas Wilhelmsson piti lyhyen tilannekatsauksen. Tässä ja seuraavassa ohjausryhmän kokouksessa (15.2.) on tarkoitus tehdä linjaukset, joiden pohjalta hallituksen esitystä lähdetään muotoilemaan. Jyväskylän yliopistolta tilattu tutkimus julkaistaan helmikuussa. Tutkimuksen loppuraportin luonnos on jo saatu, ja siinä nostetaan esille samoja asioita kuin mitä valmisteluhankkeen aikana on taustamateriaaleissa nostettu esille. Nyt valmisteltavalla avoimuusrekisterilainsäädännöllä ei tulla säätämään julkisuuslain piiriin kuuluvista asioista, kuten valiokuntakuulemisista. Avoimuusrekisterilainsäädännön on tarkoitus tuoda näkyville epävirallista vaikuttamista.

Ohjausryhmä otti tilannekatsauksen tiedoksi.

1. **Edellisen kokouksen pöytäkirjan hyväksyminen**

Hyväksyttiin edellisen kokouksen pöytäkirja.

1. **Soveltamisalan tarkentaminen lobbauskohteiden osalta**

Sihteeri Sami Demirbas esitteli soveltamisalan tarkentamista koskevan taustamuistion. Muistiossa esitellään kolme vaihtoehtoista mallia lobbauskohteiden määrittelyksi. Näistä ensimmäisessä, laajimmassa mallissa lobbauskohteeksi määriteltäisiin laajasti valtion tason toiminta. Toisessa mallissa lobbauskohteiksi määriteltäisiin eduskunta, ministeriöt ja valtion virastot. Kolmannessa, suppeimmassa mallissa lobbauskohteiksi määriteltäisiin eduskunta ja ministeriöt. Demirbas muistutti, että valitaan mikä malli tahansa, suljetaan tavanomainen asiointi viranomaisissa avoimuusrekisterilainsäädännön soveltamisalan ulkopuolelle.

Ohjausryhmä keskusteli vaihtoehtoisista malleista. Sekä laaja että suppea lobbauskohteiden määritelmä saivat kannatusta, eikä ohjausryhmä ollut yksimielinen siitä, minkä mallin pohjalta valmistelua tulisi jatkaa. Taustamuistiossa esiteltyjen mallien lisäksi osa ohjausryhmän jäsenistä ilmaisi kannatusta näiden mallien välimuodoille. Päätettiin jatkaa keskustelua lobbauskohteiden määrittelystä seuraavassa ohjausryhmän kokouksessa, jonne valmistellaan tänään esiteltyjen mallien lisäksi esitys välimuotomalliksi.

1. **Lobbauskohteen aloitteesta syntyvä yhteydenpito**

Sihteeri Heini Huotarinen esitteli lobbauskohteen aloitteesta syntyvää yhteydenpitoa koskevan taustamuistion. Vaikka yhteydenpito tapahtuu useimmiten lobbaajan toimesta, tapahtuu yhteydenpitoa merkittävissä määrin myös toiseen suuntaan. Oikeuskansleri on todennut tällaisen verkostomaisen toimintatavan edellyttävän avoimuuden vahvistamista. Myös kansainväliset esimerkit puoltavat neutraliteettia yhteydenpidon suunnan suhteen. Ohjausryhmältä kaivataan nyt linjausta siitä, voidaanko valmistelua jatkaa siten, että lobbauskohteen aloittama yhteydenpito sisällytetään avoimuusrekisterisääntelyn soveltamisalaan.

Ohjausryhmä keskusteli yhteydenpidon suunnan merkityksestä. Todettiin, että sääntelyn soveltamisalaa koskevat rajoitukset tavanomaisen ja satunnaisen yhteydenpidon osalta tulevat sovellettavaksi myös lobbauskohteiden aloittamassa yhteydenpidossa. Käytännössä tämä tarkoittaa sitä, että lobbauskohteen aloittama yhteydenpito ei johda rekisteröitymisvelvollisuuden täyttymiseen ilman, että toimintaan liittyy jo aikaisempaa lobbaajan toimesta tehtyä suunnitelmallista ja ammattimaista yhteydenpitoa.

Päätettiin valmistelun voivan edetä siten, että lobbauskohteen aloittama yhteydenpito sisällytetään avoimuusrekisterisääntelyn soveltamisalaan.

1. **Muut asiat**

Tutkimushankkeen loppuraportin julkaisutilaisuus pidetään 10.2. klo 13-15. Ohjausryhmän jäsenille lähetetään kutsu tilaisuuteen. Ohjausryhmä otti asian tiedoksi.

1. **Tulevat kokousajat**

Ohjausryhmän seuraava kokous pidetään 15.2. Kevään muista kokouksista ilmoitetaan myöhemmin.

1. **Kokouksen päättäminen**

Puheenjohtaja päätti kokouksen klo 15:32.

######